Imtella' Ġunju 19, 2020 - Aġġornata 19 Ta' Ġunju, 2020 10:57am Illum, il-mezzi ta' komunikazzjoni diġitali saru parti integrali mill-ħajja tagħna ta' kuljum. Riżultat ta' dan, x'aktarx li bosta minna saru jiġu wiċċ imb wiċċ aktar ta' spiss ma' kull xorta ta' informazzjoni, fosthom m'aħbarijiet onlajn. Minkejja din il-kumdità li saħansitra twassallek l-informazzjoni minnufih, dak li jkun m'għandux jemmen kull ma jaqra. F'filmat maħdum minn Cyber Security Malta fi ħdan l-Aġenzija tal-Gvern għat-Teknoloġija tal-Informatika, il-MITA, tinġibed l-attenzjoni għall-fatt li b'mod ġenerali qed ikun hawn żieda f'aħbarijiet qarrieqa jew tixrid ta' informazzjoni impreċiżi. U, dak li jkun ma trid xejn biex jemmen kull ma jaqra, b'mod speċjali f'dawn iż-żminijiet hekk kif bosta minna għandna għatx kbir għall-informazzjoni b'rabta mal-imxija tal-pandemija. F'dan l-isfond, importanti li dak li jkun jivverifika s-sors ta' informazzjoni qabel ma jidħol jaqra xi aħbar, ixerridha jew juriha 'l ħaddieħor. Jekk il-portal li tinsab fuqu qatt ma smajt bih, jaf mhux ta' min torbot fuqu. Saħansitra, persuna tista' tuża anki aħbarijiet foloz għal għadd ta' skopijiet kriminali bħal biex jinsterqulek il-kredenzjali tal-profili minn fuq il-midja soċjali jew jittiħdulek id-dettalji tal-card. Liema fenomenu, huwa magħruf bħala phishing. B'hekk, dejjem għandek tagħraf x'taqra u x'tisma', u xtarr qabel ma tkun kompliċi billi tmexxi għajdut qarrieqa.